माछापुच्छ्रे पोखरा ओपन टेनिस : संरक्षक र सुनिरा च्याम्पियन
नेपालको शीर्ष वरीयताका खेलाडीलाई हराउँदै संरक्षकभूषण बज्राचार्य र सुनिरा थापाले २० औं माछापुच्छ्रे पोखरा ओपन तथा भेट्रान्स टेनिस प्रतियोगिताको उपाधि जितेका छन् ।
पोखरा — नेपालको शीर्ष वरीयताका खेलाडीलाई हराउँदै संरक्षकभूषण बज्राचार्य र सुनिरा थापाले २० औं माछापुच्छ्रे पोखरा ओपन तथा भेट्रान्स टेनिस प्रतियोगिताको उपाधि जितेका छन् ।पोखरा रंगशाला टेनिस कम्प्लेक्समा आइतबार सम्पन्न फाइनलमा पुरुष एकल ओपनतर्फ बज्राचार्यले प्रदीप खड्कालाई २–१ को टाई ब्रेक म्याचमा स्तब्ध बनाए । प्रतियोगिताको १८ औं र १९ औं संस्करणका च्याम्पियन समेत रहेका नेपाल नम्बर एक वरीयताका खेलाडी खड्काको तेस्रोपल्ट च्याम्पियन बन्ने सपनामा ब्रेक लाग्यो । प्रदीपविरुद्ध पहिलो सेट ६–४ ले जित हात पारेका पूर्वनेपाल नम्बर १ संरक्षकले दोस्रो सेटमा भने २–६ ले प्रदीपलाई सुम्पिए । तेस्रो तथा अन्तिम सेटमा ७–६, (७–५) ले संघर्षपूर्ण जित निकाल्दै ८० हजार रुपैयाँ पाए । उपविजेता बनेका प्रदीपले ४० हजार रुपैयाँ प्राप्त गरे । उक्त स्पर्धामा सेमिफाइनलिस्टद्वय ऋतिक राना र अभिनन्सु ठाकुरले जनही ५ हजार रुपैयाँ पाए । महिला एकलतर्फ गत संस्करणकी समेत च्याम्पियन नेपाल नम्बर एक वरीयताकी अभिलाषा विष्टलाई सुनिरा थापाले टाई ब्रेकमा नै पराजित गरिन् । सनसनीपूर्ण फाइनलमा सुनिराले पहिलो सेट ०–६ ले अभिलाषालाई सुम्पिए पनि दोस्रो सेट सम्हालिएर खेल्दै ६–१ ले आफ्नो पक्षमा पारेर खेलमा फर्किइन् । अन्तिम सेट सुनिराले ६–४ ले जिते पछि अभिलाषाको दोस्रोपल्ट च्याम्पियन हुने सपनामा पूरा हुन पाएन । च्याम्पियन बनेकी सुनिराले ८०, उपविजेताले ५० हजार, सेमिफाइनलिस्टद्वय माहिका राना र रायना शाहले जनही ५ हजार रुपैयाँ प्राप्त गरे । ३५ वर्ष माथिको भेट्रान्स मेन्स सिंगल्सतर्फ कमल भण्डारी विजेता बनेका छन् । उनले फाइनलमा सन्तोष खत्रीलाई ७–५ र ६–४ ले पराजित गरे । उपाधि विजेता कमलले ६० हजार, उपविजेता सन्तोषले ३० हजार रुपैयाँ प्राप्त गरे । ४५ वर्ष माथिको भेट्रान्स मेन्स सिंगल्सतर्फ रोहित सुनुवारले फाइनलमा महेश श्रेष्ठलाई सुपरटाई म्याचमा हराउँदै उपाधि जिते । पहिलो सेट ५–७ ले गुमाएका रोहितले दोस्रो सेट सहज रुपले ६–१ ले जित्दै खेल बराबरीमा ल्याएका थिए ।सुपरटाईतर्फ खेल धेकिलिँदा रोहितले १०–७ ले खेल जित्न सफल भए । उक्त प्रतियोगितामा सेमिफाइनालिस्टद्वय प्रदीप शाह र गोपी भट्टराई रहेका छन् । उपाधि जितेका रोहितले ४० हजार, उपविजेता महेशले २० हजार र सेमिफाइनालिस्टद्वय प्रदीप र गोपीले जनही ५ हजार रुपैयाँ पाए ।५५ वर्ष माथि पुरुष एकलतर्फको उपाधि विजेता बन्न सफल विमलकुमार गुरुङले फाइनलमा प्रतिद्वन्दी जीवन घिमिरेलाई ६–२, ६–२ को सोझो सेटमा पराजित गरे । उपाधि विजेताले ३० हजार, उपविजेताले १५ हजार, सेमिफाइनालिस्टद्वय समिर शेरचन र थोङवाम तुलेश्वरले ५ हजार रुपैयाँ हात पारे । कास्की जिल्ला टेनिस संघको आयोजना तथा माछापुच्छ्रे बैंकको मुख्य प्रायोजनमा पुस १० देखि सुरु भएको प्रतियोगितामा महिलातर्फ १३ र पुरुषतर्फ २०३ जना गरी कुल २ सय १६ जना खेलाडीको सहभागिता रहेको प्रतियोगिता संयोजक नविन चालिसेले बताए ।  विजेता खेलाडीलाई नेपाल टेनिस संघकी अध्यक्ष ज्योती राणा, माछापुच्छ्रे बैंककी निर्देशक बन्दना केसी, केसी ग्रुपका प्रबन्ध निर्देशक किरण केसी, कास्की खेलकुद विकास समितिका अध्यक्ष तोरणबहादुर बानियाँलगायतले पुरस्कार वितरण गरे ।कास्की जिल्ला टेनिस संघका अध्यक्ष लोकबहादुर गुरुङले पोखराको टेनिस विकास र खेलाडी उत्पादनका प्रतियोगिताले महत्त्वपूर्ण भूमिका खेलेको बताए ।